Foilsiú cumarsáide maidir le leasú caighdeánach a fhormheas ar shonraíocht táirge le haghaidh ainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 75/05)

Foilsítear an chumarsáid seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

LEASÚ CAIGHDEÁNACH LENA MODHNAÍTEAR AN DOICIMÉAD AONAIR A CHUR IN IÚL

“Montsant”

PDO-ES-A1550-AM04

Dáta na cumarsáide: 16 Samhain 2021

TUAIRISC AR AN LEASÚ A FHORMHEAS AGUS AR NA CÚISEANNA INA LEITH

1. Lena gceadaítear Mistela Negra a tháirgeadh ag úsáid cineálacha fíonchaor nach cineálacha dearga iad

TUAIRISC

Baineadh an oibleagáid maidir le Mistela Negra a dhéanamh go heisiach as cineálacha fíonchaor dearg.

Baineann an leasú seo le pointe 2.1.2 den tsonraíocht táirge ach ní dhéanann sé difear don doiciméad aonair.

Is leasú caighdeánach é toisc nach meastar go dtagann sé faoi cheann ar bith de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA

Sa tuairisc ar Mistela Blanca a thugtar sa tsonraíocht táirge ní thugtar le fios cé na cineálacha is gá a úsáid chun an fíon seo a dhéanamh. Os a choinne sin, i gcás Mistela Negra, tá na cineálacha atá le húsáid teoranta do chineálacha dearga. Mar sin féin, go traidisiúnta úsáidtear cineálacha dearga agus geala araon chun an dá fhíon licéir seo a dhéanamh.

2. Baint na teorann uasta maidir le neart alcóil iarbhír agus neart alcóil iomlán i bhfíonta licéir

TUAIRISC

Baineadh an teorainn uasta le haghaidh neart alcóil iomlán agus iarbhír i bhfíonta licéir.

Baineann an leasú seo le pointe 2.1.2 agus pointe 2.2 den tsonraíocht táirge ach ní dhéanann sé difear don doiciméad aonair.

Is leasú caighdeánach é toisc nach meastar go dtagann sé faoi cheann ar bith de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA

Ríomhtar an neart alcóil iomlán agus siúcraí an fhíona á gcur san áireamh. De réir na sonraíochta táirge, is féidir tiúchan siúcra i bhfíonta licéir a bheith ard. Ní fhéadfaidh an tiúchan siúcra a bheith níos lú ná 45 g/l i bhfíonta milse agus ní mór dó a bheith 100 g/l i bhfíonta Mistela agus 50 g/l i bhfíonta Garnacha (an t-ainm a thugtar ar fhíonta licéir traidisiúnta déanta as fíonchaora ró-aibí). Mar sin is minic a sháraíonn neart alcóil iomlán na bhfíonta licéir 20 % de réir toirte.

Maidir leis an neart alcóil iarbhír uasta, ní mheastar gur gá teorainn níos ísle ná an teorainn a bhunaítear sa reachtaíocht (20 % de réir toirte in ionad 22 % de réir toirte).

3. Cariñena curtha leis mar chomhchiallach don chineál Mazuela

TUAIRISC

Tá comhchiall nua, “Cariñena”, curtha leis an gcineál dearg údaraithe, Mazuela.

Déanann an leasú seo difear do phointe 6 den tsonraíocht táirge agus do phointe 7 den doiciméad aonair.

Is leasú caighdeánach é toisc nach meastar go dtagann sé faoi cheann ar bith de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA

Is comhchiallach é atá aitheanta go hoifigiúil agus úsáidtear é go coitianta sa limistéar.

4. Sonraí atá á gcur le tuairisc ar fhíon milis nádúrtha

TUAIRISC

Tá sé sonraithe anois nach mór ar a laghad 85 % de na fíonchaora a úsáidtear chun fíonta milse nádúrtha a tháirgeadh a bheith de na cineálacha seo a leanas: Garnacha Blanca, Macabeo, Monastrell, Moscatel, Garnacha Tinta agus Garnacha Peluda.

Baineann an leasú seo le pointe 2.1.2 den tsonraíocht táirge ach ní dhéanann sé difear don doiciméad aonair.

Is leasú caighdeánach é toisc nach meastar go dtagann sé faoi cheann ar bith de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA

Ceanglaítear le dlí an Aontais 85 % ar a laghad de na fíonchaora a úsáidtear chun na fíonta licéir seo a dhéanamh a bheith ina bhfíonchaora de na cineálacha sonracha a liostaítear i bhFoscríbhinn 3 d’Iarscríbhinn III a ghabhann le Rialachán Tarmligthe (AE) 2019/934 ón gCoimisiún. Bhí sé riachtanach na cineálacha seo a shonrú toisc nach n-áirítear na cineálacha údaraithe ar fad don STFC san Aguisín seo.

DOICIMÉAD AONAIR

1. Ainm(neacha)

Montsant

2. Cineál an táisc gheografaigh

STFC— Sonrúchán Tionscnaimh faoi Chosaint

3. Catagóirí an táirge fíniúna

1. Fíon

3. Fíon licéir

4. Tuairisc ar an bhfíon nó ar na fíonta

1. Fíon geal

TUAIRISC TÉACSÚIL ACHOMAIR

Glé, agus raon dathanna idir dath buí na líomóide agus dath buí na tuí, agus dathanna ar féidir iad a bheith dian agus órga. Dea-bholaithe galánta agus fíneálta de thorthaí aibí, de mhil agus de thorthaí triomaithe (aibreoga/péitseoga triomaithe). Síodúil, le binneas suntasach agus blasta. Iarbhlas an-fhada.

— Dé-ocsaíd sulfair uasta: 200 mg/l más lú an cion siúcra ná 5 g/l agus 250 mg/l más ionann é agus 5 g/l nó más mó ná sin é.

— I gcás teorainneacha nach bhfuil sonraithe, ní mór an reachtaíocht atá i bhfeidhm a chomhlíonadh.

SAINTRÉITHE ANAILÍSEACHA GINEARÁLTA

Neart alcóil iomlán uasta (de réir % toirte):

—

Neart alcóil iarbhír íosta (de réir % toirte):

11,5

Aigéadacht iomlán íosta:

3,5 gram in aghaidh an lítir arna shloinneadh mar aigéad tartarach

Aigéadacht luaineach uasta (i milleachoibhéisí in aghaidh an lítir):

13,33

Dé-ocsaíd sulfair iomlán uasta (i milleagraim in aghaidh an lítir):

—

2. Fíon rosé

TUAIRISC THÉACSÚIL ACHOMAIR

Dath gléigeal, dian agus glé. Dea-bholaithe torthaí agus/nó bláthanna, imireacha de shilíní aibí agus de shútha talún, boladh torthaí foraoise iontu. Galánta, milis agus saintréith ar leith orthu.

— Dé-ocsaíd sulfair uasta: 200 mg/l más lú an cion siúcra ná 5 g/l agus 250 mg/l más ionann é agus 5 g/l nó más mó ná sin é.

— I gcás teorainneacha nach bhfuil sonraithe, ní mór an reachtaíocht atá i bhfeidhm a chomhlíonadh.

SAINTRÉITHE ANAILÍSEACHA GINEARÁLTA

Neart alcóil iomlán uasta (in % de réir toirte):

—

Neart alcóil iarbhír íosta (in % de réir toirte):

12

Aigéadacht iomlán íosta:

3,5 gram in aghaidh an lítir arna shloinneadh mar aigéad tartarach

Aigéadacht luaineach uasta (i milleachoibhéisí in aghaidh an lítir):

13,33

Dé-ocsaíd sulfair iomlán uasta (i milleagraim in aghaidh an lítir):

—

3. Fíon dearg

TUAIRISC TÉACSÚIL ACHOMAIR

Ag brath ar a n-aois, léiríonn na fíonta dearga dathanna agus imireacha éagsúla. Cuimsítear iontu sin idir imireacha níos deirge (silíní), imireacha oráiste (terracotta, ómra) de réir mar a théann na fíonta in aois. Dea-bholaithe nasctha leis na cineálacha dúchasacha, torthaí an-aibí, lena n--áirítear rísíní, agus dea-bholaithe balsamacha agus spíosraithe. Tathagach agus iomlán, le hiarbhlasanna níos faide agus tainniní aibí. Ar nós veilbhite.

— Féadfaidh an aigéadacht so-ghalaithe uasta méadú 1 meq/l in aghaidh gach céime alcóil os cionn 11 % de réir toirte agus bhliain an aosaithe, suas le 20 meq/l ar a mhéad.

— Dé-ocsaíd sulfair uasta: 150 mg/l más lú an cion siúcra ná 5 g/l agus 200 mg/l más ionann é agus 5 g/l nó más mó ná sin é.

— I gcás teorainneacha nach bhfuil sonraithe, ní mór an reachtaíocht atá i bhfeidhm a chomhlíonadh.

SAINTRÉITHE ANAILÍSEACHA GINEARÁLTA

Neart alcóil iomlán uasta (in % de réir toirte):

—

Neart alcóil iarbhír íosta (in % de réir toirte):

12,5

Aigéadacht iomlán íosta:

3,5 gram in aghaidh an lítir arna shloinneadh mar aigéad tartarach

Aigéadacht luaineach uasta (i milleachoibhéisí in aghaidh an lítir):

13,33

Dé-ocsaíd sulfair iomlán uasta (i milleagraim in aghaidh an lítir):

—

4. Fíon licéir

TUAIRISC TÉACSÚIL ACHOMAIR

Fíon Rancio: a tháirgtear trí aosú ocsaídiúcháin i mbairillí adhmaid agus/nó ag baint úsáid as an modh sol y serena (an fíon a fhágáil lasmuigh agus é a chur faoi réir teochtaí athraitheacha oíche agus lae), rud a chuireann dlús leis an ocsaídiú. Glan agus gléigeal. Boladh casta, bolaithe spíosraí agus cnónna, tóstáilte. Tirim. Tathagach.

Mistela blanca agus mistela negra: idir dath domhain na meala agus dath an oráiste. Dea-bholaithe milse na meala, le himir den chitreas ann. Iarbhlas milis den chuid is mó a choimeádann na dea-bholaithe torthaí sin.

Garnacha: treisithe le halcól fíonmhar. Dath oráiste orthu, a fhorbraíonn de bheagán. Casta, bolaithe citris. Neart alcóil iarbhír íosta: 15,5 % de réir toirte.

Vimblanc: déantar é ag baint úsáid as fíonchaora ró-aibí Pansal.

Fíon milis nádúrtha: úrfhíonta a bhfuil cion ard siúcra iontu, ar mó é ná 272 gr/l, atá coipthe go páirteach. Glé. Raon imireacha. Casta agus cothromaithe.

— Dé-ocsaíd sulfair uasta: 150 mg/l más lú an cion siúcra ná 5 g/l agus 200 mg/l más ionann é agus 5 g/l nó más mó ná sin é.

— I gcás teorainneacha nach bhfuil sonraithe, ní mór an reachtaíocht atá i bhfeidhm a chomhlíonadh.

SAINTRÉITHE ANAILÍSEACHA GINEARÁLTA

Neart alcóil iomlán uasta (in % de réir toirte):

—

Neart alcóil iarbhír íosta (in % de réir toirte):

15

Aigéadacht iomlán íosta:

i milleachoibhéisí in aghaidh an lítir

Aigéadacht luaineach uasta (i milleachoibhéisí in aghaidh an lítir):

—

Dé-ocsaíd sulfair iomlán uasta (i milleagraim in aghaidh an lítir):

—

5. Cleachtais fíonóireachta

5.1. Cleachtais fhíoneolaíocha shonracha

1. Cleachtas cultúrtha

Má mheasann comhlacht bainistíochta an ainmniúcháin tionscnaimh go bhféadfadh drochthionchar a bheith ag uisciúchán ar an gcaighdeán, nó go bhféadtar gur sárú ar na rialacha é, féadfaidh sé an cleachtas a thoirmeasc ar dháileacht shonrach.

Ní mór a bheith thar a bheith cúramach agus na fíonchaora á mbuaint. Ní fhéadtar na fíonta a chumhdaítear faoin STFC seo a dhéanamh ach le fíonchaora atá aibí go leor chun fíonta a tháirgeadh a bhfuil neart alcóil nádúrtha íosta 10 % de réir toirte nó os a chionn sin acu agus, i gcás fíonta licéir, 12 % de réir toirte nó os a chionn sin.

2. Srian ábhartha ar dhéanamh na bhfíonta

Ba cheart brú cuí a chur i bhfeidhm chun an t-úrfhíon nó an fíon a eastóscadh agus é a scaradh ón marc fíonchaor, agus a áirithiú nach dtáirgtear níos mó ná 74 lítear fíona as gach 100 kg d’fhíonchaora a bhuaintear.

5.2. Táirgeachtaí uasta

1. Cineálacha geala 12 000 cileagram fíonchaor in aghaidh an heicteáir

2. 88,8 heictilítear in aghaidh an heicteáir

3. Cineálacha dearga 10 000 cileagram fíonchaor in aghaidh an heicteáir

4. 74 heictilítear in aghaidh an heicteáir

6. Limistéar geografach críochaithe

Cuimsítear dáileachtaí fíonghort atá lonnaithe sna limistéir bhardasacha/gheografacha a liostaítear thíos i limistéar táirgthe na bhfíonta a chumhdaítear faoi “Montsant” a bhfuil STFC acu. Tá na dáileachtaí seo den chaighdeán is gá chun fíonta a tháirgeadh a bhfuil na saintréithe sonracha acu agus atá acu sin a bhfuil STFC acu.

Na bardais seo a leanas, ina n-iomláine:

La Bisbal de Falset

Cabacés

Capçanes

Cornudella de Montsant

La Figuera

Els Guiamets

Marçà

Margalef

El Masroig

Pradell de la Teixeta

La Torre de Fontaubella

Ulldemolins

Ina theannta sin, codanna de na bardais seo a leanas:

Falset:

Polagáin 8, 9, 10, 11, 12, 13, 14, 15, 16, 17, 18, 23, 26, 27, 28, 29, 30 agus 31.

Polagán 2: dáileachtaí 1 go 37, 41 go 70, 72 go 91, an taobh theas de 93 (1,631 ha), 94, 95, cuid de 102 (2,5052 ha), 125, 127, 132 go 135, 137 go 145, 148 agus 151 go 153.

Polagán 3: an taobh theas de dháileacht 47 (2,1549 ha), dáileachtaí 48 agus 49, an taobh theas de dháileacht 50 (1,419 ha), an taobh theas de dháileacht 52 (1,7365 ha), an taobh theas de dháileacht 53 (1,2894 ha), ) agus dáileacht 64.

Polagán 19: an taobh theas de dháileacht 28 (1,0809 ha), an taobh theas de dháileacht 29 (12,2046 ha), dáileachtaí 30 go 36, 38 go 46 agus 48 go 58.

Polagán 20: dáileachtaí 1 go 17, 23 go 26, an taobh theas de 27 (2,45 ha), an taobh theas de 28 (1,4096 ha), 29, 30, 32, 33, 59 go 64, an taobh theas de 65 (0,5789 ha), 66, 68, 72, 73, 74, 79 agus 80.

Polagán 22: dáileachtaí 1 go 24 agus 41.

Polagán 24: dáileachtaí 1 go 8, 10, 31 go 35, 37, 49 go 52, 54, 55, 57 go 60.

El Molar:

Polagáin 1, 2, 3, 11 go 16.

Polagán 4: dáileachtaí 1 go 7, an taobh thiar de dháileacht 8 (0,5515 ha), 15 go 17, 34, 35, 41, 43, 47, 48, 56, 58, 61, 64, 66, 67 agus 69 go 71.

Polagán 8: dáileachtaí 3 go 18, 20 go 28, 199, 200 agus 202.

Polagán 9: dáileachtaí 1, 27 go 32, 35 go 37, 47 go 55.

Polagán 10: dáileachtaí 1 go 7, 9 go 12, 29 go 34, 45 go 47, 66 go 71 agus 73.

Garcia:

Polagán 3: dáileacht 66.

Polagán 6: dáileachtaí 101, 105, 111 go 113.

Polagáin 7, 8, 9, 10, 11.

Polagán 12: dáileachtaí 1 go 13, 17 go 38, 45, 133 agus 134.

Polagán 13: dáileachtaí 70 go 102, 104, 111, 220 go 226, 228 go 234, 314 agus 315.

Polagán 15: dáileacht 3.

Polagán 22: dáileacht 65.

Polagán 23: dáileachtaí 26 go 43, 60 go 68, 70, 72 go 78, 80, 81, 83, 84, 86, 87 agus 88.

Mora la Nova:

Polagán 4: dáileachtaí 69, 70, 113 agus 120.

Polagán 5.

Polagán 6: dáileachtaí 3 go 15, 20 go 27, 30 go 54, 56, 57, 58, 59 agus 61 go 73.

Polagán 7: dáileachtaí 8, 9, 10, 14, 16, 24, 30 go 46, 48, 49, 50, 56 agus 59 go 66.

Polagán 8: dáileachtaí 76 go 89, 91 go 97, 99, 100, 101, 102, 105 agus 106.

Polagán 9: dáileachtaí 38 go 48, 50, 51, 52, 53, 55, 56, 57, 58, 73 agus 74.

Polagán 10: dáileacht 8.

Polagán 13: dáileacht 99.

Tivissa:

Polagáin 2, 4, 6 go 12 agus 21 go 23.

Polagán 17: dáileachtaí 238 go 251, 253 agus 254.

Polagán 24: dáileacht 29.

7. Príomhchineál(acha) fíonchaor

CABERNET SAUVIGNON

GARNACHA BLANCA

GARNACHA TINTA

MAZUELA - CARIÑENA

MAZUELA - SAMSÓ

8. Tuairisc ar an nasc (ar na naisc)

8.1. Fíon geal

Táirgtear na fíonta geala beagnach go heisiach ó dhá chineál traidisiúnta an limistéir: Garnacha Blanca agus Macabeo. Cé go dtáirgeann Macabeo fíonta níos míne, tá Garnacha Blanca, a bhfuil níos mó tathaig agus struchtúir aige, an-oiriúnach chun fíonta crianza a tháirgeadh agus le haghaidh coipthe i mbairillí darach, in ainneoin a chlaonadh nádúrtha chun ocsaídithe. Cuireann an chuid eile de na cineálacha geala (Chardonnay, Pansal, Moscatel de Grano Menudo, Parellada agus Picapoll Blanco) imireacha leis an gcumasc deiridh.

8.2. Fíon dearg agus fíon rosé

Tá an cineál Mazuela (Samsó) agus Garnacha Tinta le fáil ar fud an limistéir a bhfuil STFC aige. Táirgeann siad fíonta tathagacha atá an-oiriúnach le haghaidh aosaithe, go háirithe má rialaítear táirgeacht na fíniúna agus má úsáidtear próisis oiriúnacha fíonsaothrúcháin. Is é an cineál Ull de Llebre is coitianta sa taobh ó dheas, áit a bhfuil sé níos teo. Téann na cineálacha fíonchaor dearg eile (Cabernet Sauvignon, Garnacha Peluda, Merlot, Monastrell, Picapoll Tinto, Syrah), atá le fáil i gcainníochtaí i bhfad níos lú, in oiriúint go maith do na fíonghoirt éagsúla sa limistéar a bhfuil STFC aige, ina dtáirgtear táirgí ardchaighdeáin atá cothromaithe, a bhfuil dea-bholadh orthu agus atá tathagach agus lena soláthraítear an ghné idirdhealaitheach sna cumaisc éagsúla.

8.3. Fíon licéir

Tá traidisiún domhainfhréamhaithe ann maidir le fíonta licéir a tháirgeadh ar fud thuaisceart chúige Tarragona, agus ní haon eisceacht é “Montsant” a bhfuil STFC aige. San am atá caite, nuair a rinneadh fíonta sa bhaile lena gcaitheamh ag baile, ba ghnách bairille amháin d’fhíon rancio agus bairille amháin d’fhíon milis a bheith ann. Sa lá atá inniu ann, tá táirgeadh fíonta licéir traidisiúnta i bhfad níos córasaí, ach ní chiallaíonn sé sin go bhfuil a áit bheag sa táirgeacht iomlán caillte aige.

9. Dálaí breise riachtanacha (pacáistiú, lipéadú, ceanglais eile)

Creat dlíthiúil:

Sa reachtaíocht náisiúnta

Cineál dála breise:

Pacáistiú laistigh den limistéar geografach críochaithe

Tuairisc ar na dálaí:

Ní mór na fíonta a bhuidéalú i bhfíonlanna buidéalaithe cláraithe. Is é is aidhm leis a dtionscnamh agus a gcaighdeán bunúsach a ráthú trí iompar ar an mórchóir lasmuigh den limistéar táirgthe a sheachaint. Mura n-iompraítear na fíonta faoi dhálaí áirithe arna mbunú ar bhonn measúnaithe aonair agus imthosca gach cáis ar leith á gcur san áireamh, féadfar iad a bheith faoi réir dálaí comhshaoil míchuí a d’fhéadfadh difear a dhéanamh dá saintréithe orgánaileipteacha.

Creat dlíthiúil:

Sa reachtaíocht náisiúnta

Cineál dála breise:

Forálacha breise a bhaineann le lipéadú

Tuairisc ar na dálaí:

Ní mór na carachtair a úsáidtear chun “Montsant” a chur in iúl a bheith idir 3 agus 6 mm ar airde, agus ba cheart na carachtair a úsáidtear le haghaidh “Denominación de Origen” (“Sonrúchán tionscnaimh”) a bheith ar leath an mhéid sin.

Nasc chuig an tsonraíocht táirge

http://incavi.gencat.cat/web/.content/03-denominacions-origen/documents/plecs/montsant/fitxers-binaris/DOP-Montsant-Pliego-Maig-20-1.pdf

(1) IO L 9, 11.1.2019, lch. 2.